โตเกียวฯถือบอนด์ยาว ไม่หวั่นดอกเบี้ยขาลง
โตเกียวฯ ประกันชีวิตไม่หวั่นดอกเบี้ยขาลง เน้นลงทุนพันธบัตรยาว 50 ปี ดูแลลูกค้าบำนาญ
5 เม.ย. 2559

โตเกียวฯ ประกันชีวิตไม่หวั่นดอกเบี้ยขาลง เน้นลงทุนพันธบัตรยาว 50 ปี ดูแลลูกค้าบำนาญ
น.ส.ยุวดี เฉลิมศรีภิญโญรัช รองกรรมการผู้จัดการ สายบริหารการเงิน บริษัท โตเกียวมารีนประกันชีวิต (ประเทศไทย) เปิดเผยว่า บริษัทมีเงินลงทุน 1 หมื่นล้านบาท โดยลงทุนในพันธบัตรรัฐบาลอายุ 40-50 ปี มากถึง 70% หรือ 7,000 ล้านบาท ได้ผลตอบแทน 4-5% จึงไม่ได้รับผลกระทบมากจากอัตราดอกเบี้ยที่ลดลงอย่างต่อเนื่อง ส่วนอีก 20% หรือ 2,000 ล้านบาท ลงทุนในพันธบัตรอายุ 10-20 ปี และลงทุนในหุ้น 5% ที่เหลือเป็นการลงทุนอื่นๆ
สำหรับเงินใหม่ที่เข้ามานั้นยังคงเน้นลงทุนในพันธบัตรระยะยาว 40-50 ปี แม้ผลตอบแทนจะต่ำลงเหลือ 3.7% แต่ยังสูงเมื่อเทียบกับการลงทุนอื่นๆ และมีความมั่นคง ปลอดภัยสูง เนื่องจากฐานลูกค้า 50% เป็นลูกค้าบำนาญที่ต้องดูแลหลังเกษียณอย่างน้อย 50 ปี 
นายอาเธอร์ ลี ประธานบริหารโตเกียวมารีนเอเชีย และประธานคณะกรรมการ บริษัท โตเกียวมารีนประกันชีวิต (ประเทศไทย) กล่าวว่า ดอกเบี้ยในตลาดเงินโลกที่ลดลงกระทบต่อธุรกิจประกันชีวิต โดยเฉพาะในสิงคโปร์และมาเลเซีย ที่บริษัทขายสินค้าควบเงินปันผลหรือควบการลงทุน
สำหรับปีนี้บริษัทตั้งเป้าเบี้ยรับรวมในไทย 5,468 ล้านบาท เติบโต 26% แยกเป็นเบี้ยปีแรก 1,489 ล้านบาท เบี้ยประกันภัยต่ออายุ 3,979 ล้านบาท